20 Jehofa o ile a swaragana bjang le dilo tšeo di bego di boifiša Eliya le go mo dira gore a tshwenyege? Morongwa o ile a botša Eliya gore a eme molomong wa lewa. Eliya o ile a dira bjalo gaešita le ge a be a sa tsebe seo se tlago go direga. Go ile gwa tsoga phefo e matla! E swanetše go ba e ile ya baka lešata le legolo ka gobane e be e le e matla kudu moo e ilego ya phatlola dithaba le go pšhatla maswika a magolo. Akanya Eliya a leka go šira mahlo a gagwe a kakatletše seaparo sa gagwe se boima sa boya ge se dutše se tšubutlwa ke phefo yeo. Ke moka o ile a swanelwa ke go katanela go itsepelela, ka gobane lefase ka bolona le ile la thoma go šikinyega—go ile gwa ba le tšhišinyego ya lefase moo! Le pele a boela sekeng ke ge go feta mollo o mogolo, wa mo gapeletša gore a boele ka leweng e le go itšhireletša pšhišong e tlabolago.—1 Dikg. 19:11, 12.